送師旻禪者
作者：釋重顯
朝代：宋

paragraphs: 深巖寂寂披蘭芷，碧霧紅霞映流水。
空生别我期未期，絕域殊方擬輕擬。
堪笑歸嶺南，奔馳何鄙彼。
危急亂抛下，盡云提不起。
伊予本自不將來，相送奚憑挂唇齒。
旻禪客，旻禪客，師子子，應須落落存終始。
君不見古人有言兮，撲碎驪龍明月珠。
大丈夫到如此，行行不用頻彈指。